
U z n e s e n i e
Výboru Národnej rady Slovenskej republiky
pre financie, rozpočet a menu

z 18. júna 2009

Výbor Národnej rady Slovenskej republiky pre financie, rozpočet a menu prerokoval návrh zákona o opatreniach na zmiernenie vplyvov globálnej finančnej krízy na bankový sektor a o zmene a doplnení niektorých zákonov (tlač 1133) a 


1. súhlasí
           s návrhom zákona o opatreniach na zmiernenie vplyvov globálnej finančnej krízy na bankový sektor a o zmene a doplnení niektorých zákonov (tlač 1133)


1. odporúča 
      Národnej rade Slovenskej republiky
návrh zákona o opatreniach na zmiernenie vplyvov globálnej finančnej krízy na bankový sektor a o zmene a doplnení niektorých zákonov (tlač 1133) schváliť s pozmeňujúcimi návrhmi tak, ako sú uvedené v prílohe tohto uznesenia
	


1. ukladá
      predsedovi výboru

     informovať predsedu Národnej rady Slovenskej republiky o výsledku prerokovania uvedeného vládneho návrhu vo výbore

                                                             





               Jozef  B u r i a n
                predseda výboru
      Ivan Varga
  overovateľ výboru





Výbor Národnej rady  Slovenskej republiky
            pre financie, rozpočet a menu                          

Príloha k uzn. č. 558
74. schôdza

Pozmeňujúce návrhy
k  návrhu zákona o opatreniach na zmiernenie vplyvov globálnej finančnej krízy na bankový sektor a o zmene a doplnení niektorých zákonov (tlač 1133)
––––––––––––––––––––––––––––––––––––––––––––––––––––––––––––––––––––––––––––––     
       1.  K čl. I - k § 8 ods. 2
V § 8 odsek 2 znie:
„(2) Pri vrátení stabilizačnej pomoci uvedenej v § 2 ods. 1 písm. a) sa na nakladanie s akciami, ktoré banka vydala v súvislosti s poskytnutím tejto stabilizačnej pomoci nepoužije postup podľa osobitného predpisu.14)“.

Navrhuje sa vykonať legislatívno-technické spresnenie, ktorým sa jednoznačne upraví, že na nakladanie s majetkovou účasťou štátu, ktorá vznikla v súvislosti s poskytnutím stabilizačnej pomoci uvedenej v § 2 ods. 1 písm. a), sa nepoužije postup podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov, ak dôjde k vráteniu tejto pomoci. 

    
2. K čl. I - k § 8 ods. 5
    V § 8 ods. 5 sa číslo „3“ nahrádza číslom „4“.

Navrhuje sa vykonať legislatívno-technickú opravu vnútorného odkazu na správny odsek. K nesprávnemu označeniu došlo nedopatrením v záverečných štádiách doterajšieho legislatívneho procesu.


3. K čl. VI - k bodu 7 – k § 135 ods. 2
V čl. VI bode 7 v § 135 ods. 2 sa slová „osobitných predpisov,20)“ nahrádzajú slovami „osobitného zákona,20)“.

Navrhuje sa vykonať legislatívno-technickú opravu, vzhľadom na to, že poznámka pod čiarou k odkazu 20 obsahuje iba jeden osobitný predpis, ktorým je zákon č. 747/2004 Z.z. o dohľade nad finančným trhom a o zmene a doplnení niektorých zákonov. 


4. K čl. VI - k bodu 8 – k poznámke pod čiarou k odkazu 108a
V čl. VI bod 8 sa slová „108a“ nahrádzajú slovami „108aa“.

Navrhuje sa vykonať legislatívno-technickú opravu odkazu pod čiarou na správny odkaz. K nesprávnemu označeniu došlo nedopatrením v záverečných štádiách doterajšieho legislatívneho procesu.

